Maatietopalvelu

Kyselyvastaus

**Asiakirjan tunnus:** KT1174

**Päivämäärä**: 29.9.2025

**Julkisuus:** Julkinen

**Venäjä / Varusmiehet ja liikekannallepano, tilanne maaliskuun 2025 jälkeen**

**Russia / Conscripts and mobilization, update after March 2025**

Kysymykset

1. Lähetetäänkö Venäjällä varusmiehiä sotimaan Ukrainaan tällä hetkellä?   
  
2. Pakotetaanko varusmiehiä ryhtymään sopimussotilaiksi varusmiespalveluksen aikana tai heti sen suorittamisen jälkeen? Onko pakkovärväyksen suhteen tapahtunut muutoksia? Korostuuko jokin ryhmä pakkovärväyksessä?  
  
3. Miten varusmies voi välttää sopimussotilaaksi pakottamisen?   
  
4. Onko ulkomailla oleskeleville varusmieskutsuntojen välttelijöille koitunut rangaistuksia?  
  
5. Yrittävätkö viranomaiset tavoittaa reserviläisiä tai muita liikekannallepanoa koskevan kutsukirjeen saaneita henkilöitä, mikäli he ovat laiminlyöneet kutsun asettamat velvollisuudet?  
  
6. Onko liikekannallepanoa vältteleviä henkilöitä vastaan kohdistettu sanktioita tai avattu rikosasioita? Kuinka paljon rikosasioita on avattu ja minkälaisia sanktioita on määrätty?  
  
7. Onko raportoitu tilanteista, joissa Venäjän kansalaisuuden saanut henkilö on menettänyt Venäjän kansalaisuuden liikekannallepanon välttelyn vuoksi?

Questions

1. Is Russia currently sending conscripts to fight in Ukraine?  
  
2. Are conscripts being forced to become contract soldiers during their military   
service or immediately after completing it? Have there been any changes in forced recruitment? Is any group particularly affected by forced recruitment?  
  
3. How can a conscript avoid being forced into signing a military contract?   
  
4. has there been reports of punishments towards draft evaders who have been abroad and returned to Russia?  
  
5. Are the authorities attempting to contact reservists or other persons who have received a mobilization letter if they have failed to fulfil their obligations under the mobilization?  
  
6. Have sanctions been imposed or criminal proceedings initiated against persons who have evaded mobilization? How many criminal proceedings have been initiated and what kinds of sanctions have been imposed?  
  
7. Have there been any reports of individuals who have acquired Russian citizenship losing their Russian citizenship due to evading mobilization?

Tässä tilannepäivityksessä keskitytään yksinomaan maaliskuun 2025 jälkeen tehtyihin, varusmiesten tilannetta ja liikekannallepanoa Venäjällä käsitteleviin julkaisuihin. Varusmiesten osallistumista Ukrainan sotaan, sopimussotilaaksi pakottamista, varusmiespalveluksen välttelyä sekä liikekannallepanoa ja sen välttelyä on aiemmin käsitelty muun muassa seuraavissa Maahanmuuttoviraston maatietopalvelun julkaisemisissa kyselyvastauksissa:

* 5.3.2025. Venäjä: Varusmiehet ja liikekannallepano, päivitys maaliskuu 2025.[[1]](#footnote-1)
* 22.8.2024. Venäjä: Varusmiesten tilanne ja liikekannallepano, tilannepäivitys 22.8.2024.[[2]](#footnote-2)
* 24.1.2024 Venäjä: Varusmiehet ja Ukrainan sota, tilannepäivitys 24.1.2024.[[3]](#footnote-3)
* 4.1.2024 Venäjä: Liikekannallepano ja kutsukirjeet, tilannepäivitys 4.1.2024.[[4]](#footnote-4)
* 15.9.2023 Venäjä: Liikekannallepanon välttely, tilannepäivitys 15.9.2023.[[5]](#footnote-5)
* 13.6.2023 Venäjä: Liikekannallepanoon ja varusmieskutsuntoihin liittyvät kutsuntakirjeet.[[6]](#footnote-6)
* 31.1.2023 Venäjä: Liikekannallepanon välttely.[[7]](#footnote-7)
* 30.11.2022 Venäjä: Liikekannallepano.[[8]](#footnote-8)
* 14.4.2022 Venäjä: Varusmiehet Ukrainassa, kutsunnat, kutsuntojen välttely, rangaistus kutsuntojen välttelystä, Venäjän asevoimien vakavat ihmisoikeusloukkaukset.[[9]](#footnote-9)

# Lähetetäänkö Venäjällä varusmiehiä sotimaan Ukrainaan tällä hetkellä?

Varusmiesten raportoidut kuolemantapaukset

Uutissivusto Vot Tak (ven. Вот Так) uutisoi huhtikuussa 2025, että tarkkaa lukua Ukrainan hyökkäyssodassa menehtyneistä venäläisistä varusmiehistä ei tiedetä. Ukrainalaisen valtion tukeman, vapaaehtoisesti antautuneille venäläisille ja valkovenäläisille sotilaille suunnatun Haluan elää -hankkeen (ven. Хочу жить; transl. Hotšu žit) julkaiseman nimiluettelon mukaan Ukrainan hyökkäyssodassa on kuollut eri olosuhteissa yhteensä 271 venäläistä varusmiestä helmikuun 2022 ja huhtikuun 2025 välisenä aikana. Merkittävä osa heistä on menehtynyt Kurskin ja Belgorodin alueilla sekä miehitetyllä Krimillä. Luettelo on laadittu vahvistettujen tietojen perusteella, jotka on saatu Venäjän asevoimilta. Luetteloon on sisällytetty vain sellaiset henkilöt, joiden tiedetään varmasti olleen varusmiehiä ja joiden palvelusaika, kuolinaika ja hautauspaikka on vahvistettu. Luettelossa ei mainita kadonneita tai henkilöitä, jotka ehtivät ennen kuolemaansa solmia sopimuksen puolustusministeriön kanssa ja lähteä sotatoimialueelle.[[10]](#footnote-10)

Julkisesti saatavilla olevissa lähteissä löytyy tapausesimerkkejä sotatoimialueella sekä varusmiespalveluksen aikana kuolleista varusmiehistä. Vjorstka-uutissivuston (ven. Вёрстка) mukaan elokuussa 2025 tiedossa oli yhteensä vähintään 33 varusmiestä, joiden on raportoitu kuolleen Kurskin alueella elokuun 2024 jälkeen.[[11]](#footnote-11) Vjorstka-uutissivuston laskelmien perusteella Kurskin alueella on kuollut vähintään viisi venäläistä varusmiestä 26. huhtikuuta 2025 jälkeen:[[12]](#footnote-12)

* Jamalin Nenetsian autonomisesta piirikunnasta kotoisin ollut 22-vuotias varusmies kuoli Kurskissa toukokuussa räjähtämällä miinaan ”suorittaessaan tehtävää”. Mies oli astunut palvelukseen vuoden 2024 marraskuussa.
* 18-vuotias Permin alueelta kotoisin ollut varusmies kuoli 6. kesäkuuta ”suorittaessaan valtion rajan vartiointi- ja puolustustehtäviä”. Hän kuoli ”partioidessaan rajaa” Kurskin alueella.
* 20-vuotias Tjumenin alueelta kotoisin ollut varusmies kuoli 17. kesäkuuta. Hän oli aloittanut varusmiespalveluksen joulukuussa 2024 ja hänet oli lähetetty Kurskiin.
* 21-vuotias Holbonin kylästä Taka-Baikalian aluepiiristä kotoisin ollut, marraskuussa 2024 varusmiespalveluksensa aloittanut varusmies oli läheistensä tavoittamattomissa heinäkuuhun 2025 saakka. Viranomaiset ilmoittivat varusmiehen äidille 24. heinäkuuta, että tämä oli kuollut puolustaessaan Kurskin alueen rajaa. Tietojen mukaan varusmies ei ollut allekirjoittanut sopimusta sopimussotilaaksi ryhtymisestä.
* 13. heinäkuuta raportoitiin 20-vuotiaan Udmurtian tasavallasta kotoisin olleen varusmiehen kuolleen Kurskin alueella. Varusmiehen äidin mukaan hänelle ei ole kerrottu tietoja poikansa kuoleman olosuhteista.[[13]](#footnote-13)

The Moscow Times -uutissivuston mukaan Primorjen aluepiiriin Ussurijskin kaupunkiin asepalvelukseen kesäkuussa 2024 lähetetty, Jakutskin kaupungista kotoisin oleva varusmies menehtyi Brjanskissa. Hänen perheensä sai tiedon menehtymisestä huhtikuussa 2025. Perheen mukaan varusmies oli aikonut palata kotiin, eikä hän ollut allekirjoittanut sopimusta puolustusministeriön kanssa.[[14]](#footnote-14)

Uutissivusto Vjorstka raportoi Venäjän Ukrainan vastaisen rajan läheisyydessä varusmiespalvelusta suorittaneesta 19-vuotiaasta miehestä, joka kuoli epäselvissä olosuhteissa maaliskuussa 2025, vain kuukausi ennen palveluksensa päättymistä. Viranomaisten mukaan varusmies teki itsemurhan, mutta varusmiehen omaisten mukaan heidän tämän ruumiissa oli lukuisia pahoinpitelyn jälkiä. Vanhemmat kertovat olevansa varmoja, että mies tapettiin ja syyttävät miehen palvelustovereita tämän ajamisesta itsemurhaan. Vanhempien mukaan asiaa tutkinut viranomainen päätti jättää kuitenkin rikossyytteen nostamatta.[[15]](#footnote-15)

# Pakotetaanko varusmiehiä ryhtymään sopimussotilaiksi varusmiespalveluksen aikana tai heti sen suorittamisen jälkeen? Onko pakkovärväyksen suhteen tapahtunut muutoksia? Korostuuko jokin ryhmä pakkovärväyksessä?

Sopimussotilaaksi suostuttelu, pakottaminen ja erehdyttäminen

Maaliskuussa 2025 julkaistun Tanskan maatietopalvelun Venäjää käsittelevän temaattisen raportin mukaan joissakin tapauksissa varusmiehiä suostutellaan allekirjoittamaan sopimuksia. Ilmiölle ei ole olemassa vakiomenettelyä, vaan se vaihtelee alueittain ja sotilasyksiköittäin sekä riippuu sotilaskomentajasta. Raportti perustaa tietonsa vuonna 2024 järjestettyihin tapaamisiin Freedom House -järjestön sekä uutismedia Mediazonan ja professori Mark Galeottin kanssa.[[16]](#footnote-16) Raportissa todetaan, että varusmiehiä on pakotettu sopimuksen allekirjoittamiseen. Käytössä on niin sanottu syyllistämisen kulttuuri, mikä tarkoittaa, että sopimuksen allekirjoittamatta jättämistä muiden sotilaiden edessä voidaan pitää häpeällisenä.[[17]](#footnote-17) Tanskan maatietopalvelun raportin mukaan henkilön on mahdollista kieltäytyä allekirjoittamasta sopimusta. Tämä voi kuitenkin aiheuttaa ongelmia upseerien kanssa, jotka voivat tehdä kieltäytyneen asevelvollisen varusmiespalveluksen suorittamisesta hyvin vaikeaa. Lisäksi hänen sotilastoverinsa ”eivät näkisi häntä todellisena miehenä”. Tällainen vertaispaine voi olla psykologisesti rankkaa monille varusmiehille. Viranomaisten yleisemmin käyttämä lähestymistapa saada varusmiehet allekirjoittamaan sopimuksia puolustusministeriön kanssa on väkivaltainen: varusmiehiä saatetaan uhata esimerkiksi kellariin lukitsemisella, kunnes he allekirjoittavat sopimuksen. Tanskan maatietopalvelun haastatteleman tutkijan Huseyn Alijevin mukaan on olemassa useita raportoituja tapauksia, joissa satoja varusmiehiä on lukittu miehitettyjen Donetskin ja Luhanskin alueilla sijaitseviin rakennuksiin kuukausiksi.[[18]](#footnote-18)

Venäläinen Conscript School -ihmisoikeusjärjestön (ven. Школа призывникa; transl. Škola prizyvnika) vuonna 2025 laatiman raportin mukaan on olemassa viisi tunnistettua menetelmää, joiden avulla varusmiehiä suostutellaan, huijataan tai pakotetaan sopimussotilaiksi.[[19]](#footnote-19)

* Varusmiehet vakuutetaan siitä, että varusmiespalvelusta parempi vaihtoehto on solmia sopimus vuodeksi, saada palkkaa, työskennellä esikunnassa tai kaukana rintamasta ja työaikataulun mukaisesti.
* Varusmiehiä vakuutellaan tai uhkaillaan, että sopimuksen solmiminen on ainoa tapa välttää raja-alueille tai rintamalle joutuminen.[[20]](#footnote-20)
* Sotilassopimuksesta kieltäytyviä varusmiehiä uhkaillaan seuraamuksilla joko armeijan yksikössä sijaitsevassa säilöönotossa[[21]](#footnote-21) tai rangaistussiirtolassa.
* Varusmiesten allekirjoitukset väärennetään sopimuksiin.
* Varusmiehiä erehdytetään tarjoamalla heille sotilassopimuksen vastineeksi koulutusta sotilasakatemiassa. Usein sopimuksen allekirjoittamisen jälkeen varusmiehille ilmoitetaan, että valintalautakunta ei ole hyväksynyt heitä korkeakouluun, mutta sopimus asevoimien kanssa pysyy voimassa seurauksineen, ja heidät lähetetään rintamalle. Tämä viides menetelmä on kaikista tuorein havaittu tapa, jolla varusmiehiä houkutellaan ja erehdytetään sopimussotilaiksi.[[22]](#footnote-22)

Ilmiön laajuus ja järjestelmällisyys

Uutissivusto Meduzan huhtikuussa 2025 julkaiseman uutisen mukaan ei ole tiedossa, kuinka suuri osa uusista varusmiehistä suostutellaan tai pakotetaan allekirjoittamaan sopimus puolustusministeriön kanssa.[[23]](#footnote-23) Venäläisiä aseistakieltäytyjiä auttavan Get Lost -projektin (ven. Идите лесом; transl. Idite lesom) edustaja toteaa, että varusmiehet ovat viranomaisille ”kätevää tykinruokaa”, koska he ovat alistetussa asemassa. Sama koskee myös vankeja, velallisia ja ehdonalaisessa olevia henkilöitä.[[24]](#footnote-24) Radio Free Europe / Radio Liberty -uutissivuston (RFE/RL) haastatteleman Movement of conscious objectors -liikkeen juristi Artjom Klygan mukaan Venäjän armeijan on suhteellisen helppo rekrytoida 18–19-vuotiaita varusmiehiä. Heitä usein kannustetaan allekirjoittamaan sopimus ammattisotilaaksi ryhtymisestä, ilman että he täysin ymmärtävät, mihin ovat sitoutumassa.[[25]](#footnote-25) Uutissivusto Vjorstka uutisoi kesäkuussa 2025, että varusmiehiä ”pakotetaan yhä useammin” allekirjoittamaan sopimus puolustusministeriön kanssa ja heitä lähetetään sotaan. Ihmisoikeusaktivistien mukaan kyse ei ole enää yksittäisistä tapauksista: ongelma on muuttunut järjestelmälliseksi, ja ilmoituksia tulee koko maasta.[[26]](#footnote-26) Venäläisen Conscript School -ihmisoikeusjärjestön johtajan Aleksei Tabalovin mukaan järjestössä ajateltiin aiemmin, että taustalla on varusmiesten halu ansaita sotilassopimuksen allekirjoittamisesta maksettava suurehko kertamaksu, mutta järjestö on sittemmin havainnut, että kyseessä ei ole taloudellinen huijaus, vaan ihmisten hyväksikäyttö. Varusmiesten sotilassopimuksen allekirjoittamisessa, tai siihen pakottamisessa ja erehdyttämisestä, on kyse järjestelmällisestä käytännöstä sotilasyksiköissä. Tabalov totesi kesäkuussa 2025 julkaistussa haastattelussa, että viimeisen kuukauden aikana varusmiesten pakottamista sopimussotilaiksi koskevien valitusten määrä on alkanut kasvaa, ja niitä tulee eri puolilta maata. Ilmoituksia tulee päivittäin.[[27]](#footnote-27) Venäläisiä aseistakieltäytyjiä auttavan Get Lost -projektin edustaja toteaa, että sopimuksen solmimiseen houkuttelemisen järjestelmä on monimutkainen ja menetelmiä on useita. Arvion mukaan pakottaminen sopimussotilaaksi tapahtuu jo varusmiespalveluksen alkuvaiheessa heti kutsunnoista lähtien.[[28]](#footnote-28)

Suostuttelun, huijaamisen ja erehdyttämisen sekä pakottamisen kohteeksi joutuneet

Varusmiesten suostuttelusta, pakottamisesta ja erehdyttämisestä sopimussotilaaksi sekä varusmiesten allekirjoitusten väärentämisestä on löydettävissä useita tapausesimerkkejä julkisesti saatavilla olevista lähteistä.

Uutissivusto Vjorstka uutisoi kesäkuussa 2025, että varusmiehiä suostutellaan ryhtymään sopimussotilaiksi muun muassa lupauksilla hyvästä palkasta, ja jos se ei tehoa, uhataan vankeusrangaistuksella tai ”lihamyllyyn”, eli sotatoimialueelle, lähettämisellä. Lisäksi painostuskeinoihin kuuluu kiusaaminen ja fyysinen pahoinpitely.[[29]](#footnote-29) Juristi Artjom Klygan mukaan asevelvollisia pakotetaan allekirjoittamaan sopimuksia suostuttelemalla, huijaamalla tai luomalla heille sietämättömät palvelusolosuhteet. Heitä pakotetaan esimerkiksi tekemään fyysisiä harjoituksia ylimääräisissä erikoisvarusteissa.[[30]](#footnote-30) Conscript School -ihmisoikeusjärjestön johtaja Aleksej Tabalov toteaa, että varusmiesten suostuttelu sopimussotilaiksi alkaa jo junassa matkalla sotilasyksikköön. Asevelvollisia painostetaan usein muutamia päiviä kestävän junamatkan ajan, ja yksikköön saavuttuaan heitä painostetaan muun muassa lukitsemalla heidät johonkin tilaan, jättämällä heidät ilman ruokaa ja kieltämällä heitä nukkumasta. Painostuksen alla varusmiehet päätyvät allekirjoittamaan sotilassopimuksen vastentahtoisesti.[[31]](#footnote-31)

Erään varusmiehen on raportoitu joutuneen viisi tuntia kestäneisiin keskusteluihin, joiden aikana hänet on suostuteltu ”opiskelemaan sotilaskorkeakoulussa”. Muutaman päivän kuluttua allekirjoittamisesta varusmies muutti mielensä, mutta hänelle kerrottiin, että asiaa oli jo liian myöhäistä perua.[[32]](#footnote-32)

Permin tasavallan Bereznikin kaupungissa on 28.heinäkuuta 2025 päätetty ottaa käyttöön korvauslisä varusmiehille, jotka allekirjoittavat sotilassopimuksen. Kyseinen korvauslisä on 250 000 ruplaa (n. 2 520 euroa).[[33]](#footnote-33)

Primorskin aluepiirissä sijaitsevassa sotilasyksikössä varusmiehiä on suostuteltu allekirjoittamaan sotilassopimuksia. Kieltäytyjät joutuvat henkisesti ja fyysisesti kaltoinkohdelluiksi. Älypuhelimet ovat kiellettyjä sotilasyksiköissä, joten varusmiehille tuodaan älypuhelimia vain siksi, jotta heitä voisi rangaista niiden hallussapidosta. Välttääkseen rangaistuksen varusmiehet voivat ryhtyä sopimussotilaiksi.[[34]](#footnote-34)

Hakassian tasavallassa, Abakanin lähellä sijaitsevassa sotilasyksikössä tiedusteltiin ajokortin omaavia varusmiehiä, joille ehdotettiin, että he allekirjoittaisivat asiakirjat sotilasyksikön kuljettajan virkaan. Asiakirjat osoittautuivat sotilassopimuksiksi.[[35]](#footnote-35)

Nastojaštšeje Vremja -uutissivuston (ven. Настоящее время) haastattelussa Get Lost -projektin edustaja kertoo, että usein sopimukset allekirjoitetaan erinäisin ehdoin: sotilaalle luvataan suusanallisesti, että hänen allekirjoitettua sopimuksen häntä ei lähetetä sotatoimialueelle, vaan kauas rintamasta esimerkiksi vartioimaan tankkeja. Tämä on kuitenkin vain suullinen lupaus, jolla ei ole juridista velvoitetta, vaan se on vain yksittäisen upseerin, sotilaskomissariaatin viranomaisen tai muun viranomaisen vakuuttelua.[[36]](#footnote-36)

Uutissivusto Vjorstka kertoo Habarovskissa varusmiespalveluksensa suorittaneesta varusmiehestä, joka allekirjoitti sotilassopimuksen lokakuussa 2024. Varusmiehen äidin mukaan varusmieheen ei kohdistettu sopimusta tehdessä väkivaltaa, vaan hänelle luvattiin suurta palkkiota, asunto, pääsy sotilasopistoon sekä sotilasarvo. Joulukuussa 2024 mies päätyi Sergejevkaan, Ussurijskin lähellä olevaan sotilasyksikköön, ja tammikuussa 2025 mies lähetettiin sieltä taistelujen ”etulinjaan". Mies kertoi myöhemmin jo Habarovskissa alkaneesta kiristyksestä, jossa komentajat vaativat osaansa hänelle maksettavasta sopimussotilaan palkkiosta. Miehen kertoman mukaan sotilaskomentajat väärentävät sotilassopimusasiakirjojen allekirjoituksia, jos varusmies ei suostu sitä itse allekirjoittamaan.[[37]](#footnote-37) Sopimusten allekirjoitusten väärentämisestä on raportoitu myös Vologdan alueen sotilasyksikössä.[[38]](#footnote-38)

Novaja Gazeta Jevropa (ven. Новая Газета Европа) uutisoi toukokuussa 2025 useista varusmiehistä, jotka kertoivat painostuksesta sopimussotilaaksi ryhtymiseen Tšebarkulissa. Yksi heistä kertoi, että jo ensimmäisenä varusmiespalveluksen päivänä hänen kolme palvelustoveriaan allekirjoittivat sopimuksen painostuksen alla. Heitä peloteltiin lähettämisellä kuolleen komppanian tilalle Belgorodiin ja Kurskiin. Eräs Tšebarkulin sotilasyksikössä 87441 palvellut varusmies kertoi, että häntä uhkaillaan rikosoikeudellisella vastuulla, jos hän ei allekirjoita palvelussopimusta. Varusmiehen nauhoittamassa videossa hän kertoo, että jos hänen allekirjoituksellaan varustettu sopimus jostain ilmestyy, niin sen on täytynyt tapahtua psykologisen tai fyysisen painostuksen ja erehdyttämisen seurauksena.[[39]](#footnote-39)

Radio Free Europe/Radio Liberty -mediaan kuuluvalla Radio Azattyk-uutissivustolla (ven. Радио Азаттык) elokuussa 2025 julkaistun uutisen mukaan Venäjän viranomaiset näyttävät lisäävän pakkovärväystä Ukrainan hyökkäyssotaan kasvavien miestappioiden vuoksi, ja siksi myös varusmiehet ovat sen kohteena. Täydentääkseen armeijan rivejä viranomaiset panostavat vankien, kutsuntaikäisten sekä syrjäisten seutujen etnisiin vähemmistöihin ja Keski-Aasian maahanmuuttajayhteisöön. Uutissivusto raportoi kolmesta 18–19-vuotiaasta varusmiehestä, jotka kertovat nauhoittamallaan videolla tulleensa huijatuksi sopimussotilaiksi. He kertovat, että joukkueen komentaja uhkaili heitä sotatoimialueelle lähettämisellä heti heidän saavuttuaan Burjatian tasavallan Kjahtan kaupungissa sijaitsevalle kasarmille. Mikäli sotilassopimukseen ei suostuisi, komentaja uhkasi lähettää heidät Kurskiin.[[40]](#footnote-40)

Kesäkuussa Adygeian tasavallasta kotoisin olevan varusmiehen oli tarkoitus kotiutua armeijasta. Hän soitti hieman ennen vapautumistaan vanhemmilleen ja kertoi allekirjoittaneensa sopimuksen puolustusministeriön kanssa. Varusmiehen äidin mukaan tätä oli yritetty suostutella allekirjoittamaan sopimus ja lähtemään ”erikoisoperaatioon” jo aiemmin. Varusmiehelle todettiin, että hän ei joutuisi taisteluyksikköön, vaan hän olisi ”sivussa” ja ansaitsisi rahaa. Kun suostuttelu ei auttanut, häntä alettiin uhkailla. Mitä ilmeisimmin laittomien lääkeaineiden hankinnasta erään sopimussotilaan kanssa käydyn yksityisen viestikeskustelun perusteella varusmies ilmiannettiin ja häntä alettiin painostaa sopimussotilaaksi. Varusmiestä uhkailtiin vankeusrangaistuksella. Lisäksi ainakin neljä muuta varusmiestä painostettiin sopimukseen. Varusmiehen äidille vakuuteltiin, että sopimus oli allekirjoitettu vapaaehtoisesti, mutta varusmies oli nauhoittanut jo palveluksensa alussa videotodistuksen siitä, ettei hän aio sopimusta vapaaehtoisesti allekirjoittaa.[[41]](#footnote-41)

Krasnojarskista kotoisin oleva 19-vuotias varusmies kertoi palvelleensa Sergejevkassa Ussurijskin lähellä, joka hänen mukaansa on ”yksi Venäjän rikollisimmista”. Hän kertoi sotilaskomentajien painostaneen sotilasyksikön varusmiehiä solmimaan sopimuksen puolustusministeriön kanssa. Painostuskeinoihin kuului fyysisiä rangaistuksia, kuten punnerruksia ja juoksua täysissä varusteissa yöaikaan, minkä jälkeen henkilö on heti aamulla lähetetty vartioon. Varusmiehen mukaan kyseisessä sotilasyksikössä allekirjoitetaan sopimuksia ”varusmiesten puolesta” ja heitä pakotetaan väkisin sopimukseen, heitä pahoinpidellään ja heitä painostetaan psykologisesti. Aluksi suostuttelu oli ystävällistä ja sopimussotilaalle kuuluvien etujen korostamista, mutta sitten uhkailu ja fyysinen väkivalta alkoivat. Joskus myös muita sotilaita yllytettiin hakkaamaan häntä tai hän joutui sopimussotilaiden fyysisen väkivallan kohteeksi. Varusmies kertoo ”murtuneensa” puolen vuoden kuluttua ja allekirjoittaneensa sopimuksen. Sen jälkeen hänen sotilaskorttinsa tietojen perusteella kävi ilmi, että hän olisi allekirjoittanut sopimuksen jo aiemmin, vain kolmen kuukauden palveluksen jälkeen. Mies päätyi sotilaskoulutukseen Habarovskiin, jossa heidät uhattiin lähettää ”lihahyökkäyksiin”. Mies pääsi lomalle ja palaamaan kotiinsa ennen Ukrainaan lähettämistä, mutta ennen lomalle lähtöä heitä vaadittiin allekirjoittamaan asiakirja, jossa hänet uhataan lähettää ”lihahyökkäykseen” mikäli hän ei palaa lomalta palvelukseen. Vjorstka-uutissivuston haastattelemat ihmisoikeusaktivistit toteavat, että kyseiset asiakirjat eivät ole lainmukaisia.[[42]](#footnote-42)

Kutsuttavien varusmiesten kiintiö vaihtelee kutsunnoittain. Kevään 2025 varusmieskutsuntoihin (1.4.–15.7.) määrättiin 160 000 kutsuntaikäistä henkilöä ikävuosien 18–30 väliltä.[[43]](#footnote-43) Kutsunnat olivat suurimmat 14 vuoteen.[[44]](#footnote-44) Lähdeaineistossa ei ole julkaistu kutsuntoihin osallistuneiden ja kutsuntoihin perusteella palvelukseen astuneiden määriä. Movement of conscious objectors -liikkeen juristi Artjom Klyga uskoo, että viranomaiset lisäävät varusmiesten määrää rekrytoidakseen heitä sopimussotilaiksi.[[45]](#footnote-45) Puolustusministeri Andrej Belousov ilmoitti elokuussa 2025 korottavansa sopimussotilaiden värväysmäärää.[[46]](#footnote-46)

Kuten edellä on esitetty, julkisesti saatavilla olevissa lähteissä on useita mainintoja ja tapausesimerkkejä varusmiesten suostuttelusta, erehdyttämisestä ja pakottamisesta sotilassopimukseen. Tilastotietoa tai tarkkoja arvioita ilmiön laajuudesta ei ole saatavilla. Käytetyssä lähdeaineistossa ei ole löydettävissä tarkkoja lukuja varusmieskutsuntoihin osallistuvista miehistä, tai kutsuntojen jälkeen palvelukseen astuvien miesten määrästä. Julkisesti saatavilla olevissa lähteissä ei ole löydettävissä tilastotietoa eikä määrällisiä arvioita niistä varusmiehistä, jotka suorittavat varusmiespalveluksen ilman, että joutuvat suostutelluiksi, pakotetuiksi tai erehdytetyiksi sotilassopimukseen.

Laittomat varusmiesratsiat

Huhtikuussa 2025 Sever.Realii-uutissivusto (ven. Север.Реалии) raportoi ihmisoikeusaktivistien kertoneen laittomien ratsioiden asevelvollisuusikäisiä kohtaan yleistyneen. Ratsioiden aikana on pidätetty ja yritetty värvätä armeijaan myös sellaisia henkilöitä, joilla on kroonisia sairauksia ja terveydellisiä esteitä asepalveluksen suorittamiselle, kuten sydänsairaus. Värväysten yhteydessä on raportoitu lainvalvontaviranomaisten käyttäneen väkivaltaa. Ihmisoikeusaktivistien kertoman mukaan huhtikuussa 2025 Moskovassa ja Pietarissa tapahtui yhden viikon aikana vähintään 200 asevelvollisuusikäisen henkilön laitonta pidätystä.[[47]](#footnote-47) Moskovan kaupungin lainvalvontaviranomaiset tekivät ratsioita kuntosaleilla löytääkseen asevelvollisuutta vältelleitä miehiä, varmistaakseen miesten rekisteröitymisen sotilasrekisteriin.[[48]](#footnote-48) Sever.Realii-uutissivuston mukaan kuntosaliratsioissa miehiä pakotettiin makaamaan kasvot lattiaa vasten, heidät jaettiin kansallisuuksien perusteella ja vaadittiin esittämään passit. Ratsioiden kohteeksi joutuneiden mukaan poliisit olivat ensisijaisesti kiinnostuneita asepalvelusvelvollisuuteen liittyvistä tiedoista. Ihmisoikeusaktivistien mukaan maaliskuussa 2025 massiivisia ratsioita tehtiin Pietarin ja Moskovan lisäksi Irkutskissa ja Jekaterinburgissa. Juristit kertoivat Sever.Realii-uutissivustolle, että ratsioita järjestetään vähintään kahdesti kuukaudessa kaikissa suurissa kaupungeissa. Venäjän kansalaiset viedään ratsioiden yhteydessä sotilaskomissariaatteihin.[[49]](#footnote-49)

Vaikka kutsuntalainsäädäntö on sama koko maassa, Conscript School -ihmisoikeusjärjestön juristi Timofei Vaskinin mukaan varusmieskutsunnat ovat Moskovassa perinteisesti tiukempia kuin muilla alueilla. Hänen mukaansa viranomaiset testaavat pääkaupungin kutsunnoissa uusia keinoja vainoamiseen ja painostamiseen: Moskovan tehokkaimmat käytännöt muuttuvat vähitellen laeiksi ja leviävät koko maahan.[[50]](#footnote-50) Moskovaan oli perustettu syksyn 2024 kutsuntakampanjan aikana ”tottelemattomille" tarkoitettu värväysrakennus. Se on käytännössä laiton vankila, jonne kutsuntojen piirissä olevat viedään väkisin. Siellä suoritetaan pakollinen ja vaillinainen lääkärintarkastus. Vastarinnasta rangaistaan väkivallalla. Conscript School -ihmisoikeusjärjestön juristi Timofei Vaskinin mukaan maaliskuussa 2025 paikalle oli rakennettu uusi iso rakennus, jonka tarkoituksesta ei ole tietoa.[[51]](#footnote-51)

Venäläisiä aseistakieltäytyjiä auttavan Get Lost -projektin edustajan Ivan Tšuviljajevin kesäkuussa 2025 antaman lausunnon mukaan tummennetuilla ikkunoilla varustettu bussi kulkee ”ympäri Dagestania” keräten kutsuntaikäisiltä näyttäviä miehiä kyytiin.[[52]](#footnote-52) Kavkaz.Realii-uutissivustolla (ven. Кавказ.Реалии) raportoi ihmisoikeusaktivistien, juristien ja paikallisten asukkaiden tietoihin pohjautuen, että sotilaskomissariaattiin viedään väkisin jopa opiskelijoita, joilla on virallinen lykkäys, ja jotkut lähetetään asepalvelukseen jo muutaman päivän sisällä. Joidenkin heistä on raportoitu päätyneen Ukrainan sotaan.[[53]](#footnote-53)

Lakiesitykset ja lakimuutokset

Yhdysvaltalainen ajatushautomo Institute for Study of War (ISW) raportoi heinäkuussa 2025 Venäjän duuman puolustusvaliokunnan puheenjohtaja Andrei Kartapolovin laatimasta lakiesityksestä, jonka tarkoituksena on muuttaa Venäjän armeijan kutsuntamenettely ympärivuotiseksi. Lakiehdotus on edelleen käsittelyssä. Kartapolovin mukaan muutos virtaviivaistaisi sotilasrekisteröinti- ja värväystoimistojen työtä, jotka toimisivat ympäri vuoden. Uusi järjestelmä ei kuitenkaan sisältäisi uusia kutsuntakierroksia kevään ja syksyn kutsuntojen lisäksi. Asevelvolliset voisivat käydä lääkärintarkastuksessa ja suorittaa muut tarvittavat menettelyt ympäri vuoden sen sijaan, että he tekisivät sen kolme kuukautta kestävien, kahdesti vuodessa järjestettävien kutsuntakausien aikana.[[54]](#footnote-54) ISW:n mukaan Venäjän armeijan siirtyminen ympärivuotiseen asevelvollisuusrakenteeseen on yhdenmukainen Venäjän laajemman strategisen pyrkimyksen kanssa lisätä ja tehostaa joukkojen muodostamiskykyä.[[55]](#footnote-55)

Elokuussa 2025 astui voimaan laki, jonka mukaan kutsuntalautakunnan päätös kutsunnan saaneen lähettämisestä varusmiespalvelukseen on toteutettavissa vuoden kuluessa kutsunnasta. Jos varusmiespalvelukseen lähettäminen ei ole tapahtunut kuluvan kutsunnan aikana, henkilö voidaan lähettää varusmiespalvelukseen seuraavan kevät- tai syksykutsunnan aikana. Näin ollen kutsuntapäätös pysyy voimassa seuraavaan kutsuntakauteen asti, eli komissariaatin kutsuntaprosessia ei käydä uudelleen läpi.[[56]](#footnote-56) Vjorstka-uutissivuston haastatteleman Conscript School -ihmisoikeusjärjestön juristin mukaan käytäntö on tosiasiassa ollut voimassa Moskovassa jo vuonna 2024, vaikka lakiesitystä ei ollut hyväksytty vielä tuolloin. Hänen mukaansa käytäntö seuraa lainsäädäntöä, eikä toisinpäin. Ihmisoikeusjärjestön tiedossa on useita tapauksia, joissa syksyllä 2024 asepalvelukseen lähetettiin miehiä kevään 2024 kutsuntapäätösten perusteella.[[57]](#footnote-57)

Kesällä 2025 voimaan astui 10 000–20 000 ruplan suuruinen (noin 100–200 euroa) sakkorangaistus henkilöille, jotka eivät ilmoittaudu sotilaskomissariaattiin muuton yhteydessä.[[58]](#footnote-58)

Syyskuussa 2025 on uutisoitu lakialoitteesta, jonka mukaan rikoslakiin lisätään kohdat luvattomasta poistumisesta taistelualueelta, vihollisen ampumisesta kieltäytymisestä sekä kaluston hylkäämisestä vihollisen haltuun. Lisäksi rangaistuksia rintamakarkuruudesta ja luvattomasta poistumisesta sotilasyksiköstä tiukennetaan maksimissaan 15 vuoden vankeusrangaistukseen, käskyn noudattamatta jättämisestä ja kaluston tahallisesta menettämisestä enintään 10 vuoteen, ja kaluston menettämisestä huolimattomuuden seurauksena viiteen vuoteen. Vjorstka-uutissivuston mukaan sellaiset käsitteet ja ilmaisut, kuten ”taistelupaikalta luvaton poistuminen” ja ”vihollinen”, eivät sisälly määritelmällisesti rikoslakiin. Siksi kyseiset lainkohdat voivat johtaa lainsäädännön väärinkäyttöön ja vaikeuttaa lain soveltamista. Lakiesitys koskee sopimussotilaita, varusmiehiä sekä taistelutoimiin vapaaehtoisesti osallistuvia.[[59]](#footnote-59)

**Vapautus asepalveluksesta sairauden perusteella**

Venäjällä 18–30-vuotiaat asevelvolliset miehet ovat voineet saada vapautuksen asepalveluksesta terveydellisistä syistä.[[60]](#footnote-60) Uutissivusto TASSin (ven. ТАСС) kesäkuussa 2025 julkaiseman uutisen mukaan Venäjän hallitus oli määrännyt, että terveydentilan ja fyysisten rajoitusten vuoksi asepalveluksesta vapautuksen saaneiden määrää on tarkoitus vähentää 17,5 % vuonna 2030 ja 16 prosenttiin vuonna 2036.[[61]](#footnote-61) The Moscow Times -uutissivuston mukaan Venäjän puolustusministeriö ehdotti muutoksia sotilasterveystarkastuksia koskeviin sääntöihinsä alkuvuonna 2025. Sen mukaan diagnoosikriteerejä on päivitettävä ”nykyisten standardien mukaisiksi”. Muutosten myötä henkilöt, joilla on diagnosoitu esimerkiksi syfilis, verenpainetauti tai psykoosin tiettyjä muotoja, voitaisiin kutsua asepalvelukseen.[[62]](#footnote-62) Vjorstka-uutissivuston mukaan kyseessä on muutos varusmiespalveluksen suorittamisvelvollisuudesta vapautukseen oikeuttavasta terveydentilasta. Esimerkiksi ensimmäisen asteen verenpainetaudin perusteella varusmiehet ovat usein saaneet vapautuksen varusmiespalveluksesta. Venäjän puolustusministeriön ehdotuksen mukaisesti kyseisen verenpainediagnoosin saaneille annetaan jatkossa kelpoisuusluokka, joka mahdollistaa asepalveluksen moottorijalkaväessä, panssariajoneuvojen kuljettajina, vartiointitehtävissä ja kemiallisissa joukoissa. Tästä huolimatta on kuitenkin satoja sairauksia, joiden perusteella henkilö voidaan vapauttaa varusmiespalveluksesta. Ihmisoikeusaktivistien mukaan niihin kuuluvat muun muassa astma, sydänvika, erilaiset vammat, hepatiitti ja HIV-infektio.[[63]](#footnote-63) Kutsuntavelvollinen voi itse ilmoittaa uusista varusmiespalvelukseen vaikuttavista tekijöistä, esimerkiksi oikeudesta lykkäykseen tai vapautukseen. Kutsuttavan on toimitettava mahdollisiin terveydentilaansa koskeviin muutoksiin liittyvät asiakirjat itse viranomaisille.[[64]](#footnote-64)

**Vaihtoehtoinen kansalaispalvelus**

Keväällä 2025 Venäjän työministeriö laajensi vaihtoehtoisen kansalaispalveluksen suorittamiseen kelpuutettujen organisaatioiden määrää 960 paikasta 1305 paikkaan. Luettelo sisältää myös Venäjän valtion perustamat laitokset Ukrainan miehitetyillä alueilla. Niiden joukossa ovat esimerkiksi Donetskin miehitetyllä alueella sijaitseva hygienia- ja epidemiologiakeskus sekä Luhanskin miehitetyllä alueella sotaveteraanien sairaala. Ihmisoikeusjuristi Timofei Vaskinin mukaan on epätodennäköistä, että miehitetyille alueille lähetetään asepalveluksesta kieltäytyneitä Venäjältä. Tilastojen mukaan lähes kaikki vaihtoehtoista palvelusta suorittavat palvelevat omilla kotialueillaan. Uudet, miehitetyillä alueilla sijaitsevat paikat on todennäköisesti tarkoitettu paikallisille vaihtoehtoista palvelusta suorittaville henkilöille.[[65]](#footnote-65)

Yhtenäinen sähköinen kutsuntarekisteri

Uutissivusto Vjorstkan 31. maaliskuuta julkaiseman uutisen mukaan sähköisiä kutsuntoja oli jo alettu toimittaa mos.ru-portaalin kautta Moskovassa.[[66]](#footnote-66) Movement of conscious objectors -liikkeen juristi Artjom Klyga kertoi elokuussa 2025 Tverin alueella asuvasta henkilöstä, joka oli saanut ilmoituksen kutsukirjeestä tekstiviestitse ja Gosuslugi-portaalin kautta. Klygan mukaan tämän myötä sähköinen kutsuntarekisteri on nyt otettu käyttöön myös alueellisesti.[[67]](#footnote-67) Ura.ru-uutissivuston mukaan sähköiset kutsut lähetetään kutsuttaville henkilökohtaisen tilin kautta Gosuslugi-portaalissa.[[68]](#footnote-68) Gazeta.ru-uutissivusto (ven. Газета.ру) uutisoi puolustusministeri Andrej Belousovin tiedottaneen 29.8.2025, että Venäjällä on otettu käyttöön yhtenäinen sähköinen kutsuntarekisteri.[[69]](#footnote-69) The Moscow Times -uutissivuston mukaan tämän järjestelmän tarkoituksena on vaikeuttaa kutsuntakelpoisten miesten mahdollisuuksia vältellä asepalvelukseen astumista, sillä aiemmin kutsut oli toimitettava henkilökohtaisesti.[[70]](#footnote-70) Gazeta.ru-uutissivuston tietojen mukaan kutsukirjeet toimitetaan edelleen henkilökohtaisesti paperilla tai työnantajan välityksellä, mutta ne kopioidaan samanaikaisesti sähköiseen muotoon. Kutsu katsotaan toimitetuksi viikon kuluttua sen ilmestymisestä rekisteriin.[[71]](#footnote-71) Ura.ru-uutissivustolla todetaan eriävästi Gazeta.ru-sivuston tietoihin, että kutsukirje katsotaan toimitetuksi sen jälkeen, kun se on julkaistu käyttäjän henkilökohtaisella tilillä.[[72]](#footnote-72)

# Miten varusmies voi välttää sopimussotilaaksi pakottamisen?

*Varusmiesten käytössä olevia keinoja sotilassopimuksen välttämiseksi sekä vastentahtoisesti tai tietämättä allekirjoitettujen sopimusten mitätöimiseksi on käsitelty Maahanmuuttoviraston maatietopalvelun elokuussa 2024 ja maaliskuussa 2025 julkaisemissa kyselyvastauksissa.[[73]](#footnote-73)* *Julkisesti saatavilla olevista lähteistä ei ole löydettävissä tietoja tilannekuvan muuttumisesta.*

Conscript School -ihmisoikeusjärjestön johtajan Aleksei Tabalovin mukaan paras ratkaisu on olla suorittamatta varusmiespalvelusta, mikä on edelleen laillista: vaihtoehtoina ovat lykkäys, armeijasta vapauttaminen terveydellisiin syihin vedoten sekä vaihtoehtoinen kansalaispalvelus.[[74]](#footnote-74)

Tanskan maatietopalvelun raportin mukaan tilanteessa, jossa varusmiehen allekirjoitus väärennetään sopimuspaperiin, varusmiehen on mahdollista tehdä valitus perheensä avustuksella. Valitusprosessia kuvaillaan vaikeaksi.[[75]](#footnote-75)

Yksi Tšebarkulin varuskunnassa tapahtunut varusmiehen painostus oli johtanut varusmiehen perheen tekemään valitukseen viranomaisille. Tšebljanskista kotoisin olevan varusmiehen perhe ilmoitti viranomaisille, että varusmies oli allekirjoittanut sopimuksen puolustusministeriön kanssa vasten tahtoaan. Valituksessa pyydettiin sopimuksen mitättömäksi julistamista. Ilmoitus tehtiin samana päivänä, kun sopimus oli allekirjoitettu, jolloin komentaja ei ollut vielä allekirjoittanut sitä. Kun tilanne tuli perheen tietoon, he matkustivat Tšebarkuliin ja yrittivät tavata yksikön johtoa tuloksetta. Divisioonan komentajan puheille päästyään perheelle kerrottiin, että varusmies oli allekirjoittanut sopimuksen ilman painostusta.[[76]](#footnote-76) Toukokuussa raportoitiin, että varusmiehen nimeä ei ole vielä näkynyt Alušta-tietokannassa, joka sisältää tiedot sopimuksen allekirjoittaneista sotilaista, mutta sotilaan äidin mukaan tämä on jo lähetetty raja-alueelle.[[77]](#footnote-77) Tapauksesta ei ole tällä hetkellä löydettävissä tuoreempaa tietoa.

Vjorstka-uutissivuston haastattelemat juristit toteavat, että julkisuus voi auttaa. Esimerkiksi kun Tšeljabinskin alueella Tšebarkulissa varusmiesten vanhemmat yhdistivät voimansa, tilanne tuli tiedoksi toimittajille, ja he veivät asian viranomaisille.[[78]](#footnote-78) Vjorstkan mukaan useiden ongelmasta julkisesti puhuneet varusmiesten äidit ovat sittemmin kieltäytyneet kommentoimasta asiaa uudelleen. He kertovat, että päätös johtuu uhkauksista, joita he olivat saaneet asevoimien komentajilta. Yksi sotilaan äideistä kertoo, että häntä on uhkailtu 15 vuoden vankeusrangaistuksella.[[79]](#footnote-79)

Conscript School -ihmisoikeusjärjestön johtajan Aleksei Tabalovin mukaan ei ole olemassa sellaista vaihtoehtoa, jossa olisi mahdollista kieltäytyä allekirjoittamasta sopimusta ja olla lähtemättä sotaan. Sopimus voidaan allekirjoittaa henkilön puolesta tai henkilölle voidaan toimittaa ”asiakirjat korvauksista”. Sen jälkeen selviää, että kyseinen asiakirja oli todellisuudessa sopimus, joka on annettu henkilön itsensä tietämättä. Tabalov neuvoo, että varusmiesten ei pidä vastaanottaa odottamattomia rahallisia maksuja, vaan niistä tulee kieltäytyä. Varusmies voi tällöin olettaa, että joku on allekirjoittanut sopimuksen hänen puolestaan. Asiasta täytyy ilmoittaa useille viranomaisille. Tabalovin mukaan asevoimissa tehdään rikoksia siinä uskossa, että kukaan ei ala selvittää asiaa. Asian selvittämistä varten on aloitettava oikeudenkäynti ja suoritettava käsialan tutkimus. Prosessi vie aikaa, jota ”tuoreella” sopimussotilaalla ei yksinkertaisesti ole käytettävissään.[[80]](#footnote-80) Tabalovin mukaan Tšeljabinskin alueella Tšebarkulissa on paljastunut yhdeksän varusmiehen puolesta allekirjoitetut sotilassopimukset. Syyttäjävirasto vahvisti asian, mutta sotilaita ei kuitenkaan siirretty sopimussotilaan statukselta takaisin varusmiespalvelukseen.[[81]](#footnote-81)

Tabalovin mukaan allekirjoitettua sopimusta voi yrittää riitauttaa, jos toimii nopeasti. Hän kertoo, että lain mukaan prosessi etenee niin, että henkilö allekirjoittaa ensin raportin sopimuksen allekirjoittamisesta. Sen jälkeen raportti lähetetään sotilaspiirin johdolle, jonka jälkeen raportin allekirjoittaa yksikön komentaja. Usein tämä asiakirjojen kierrätys vie jonkin verran aikaa. Tänä aikana riitauttaminen on mahdollista jättämällä ”raportin sopimuksen allekirjoittamista koskevan raportin peruuttamisesta”. Tabalovin mukaan asiakirjamenettelyä on nopeutettu, ja nykyisin sopimus annetaan heti allekirjoitettavaksi. Jos raportin sijasta allekirjoittaa sopimuksen, asia on tällöin varusmiehen osalta loppuun käsitelty. Tabalovin mukaan käytäntö ei vastaa voimassa olevaa lainsäädäntöä. Mahdollinen sopimuksen peruutusprosessi kestää kauan, ja henkilö voidaan prosessin aikana lähettää sotaan. Lopulta kaikki riippuu siitä, millaisen sotilaskomentajan kanssa henkilö on tekemisissä.[[82]](#footnote-82)

Vjorstka-uutissivuston mukaan juristit neuvovat myös poistumaan maasta. Jotkut ovat päätyneet ”vaihtamaan rintaman vankilaan”, eli he valitsevat sotilaskarkuruuden, josta seuraa enintään kolmen vuoden vankeusrangaistus. Tämän rikosasian piirissä on Tabalovin tietojen mukaan noin 20 000 henkilöä. Lainvalvojat ovat huomanneet ilmiön, ja yrittävät ”palauttaa” ihmiset tässä vaiheessa rintamalle.[[83]](#footnote-83)

# Onko ulkomailla oleskeleville varusmieskutsuntojen välttelijöille koitunut rangaistuksia?

Asevelvollisille kansalaisille, jotka ovat poistuneet asuinpaikastaan yli kolmeksi kuukaudeksi kutsuntakampanjan aikana ilmoittamatta siitä sotilasviranomaisille, voidaan langettaa 10 000–20 000 ruplan (noin 100–200 euroa) suuruinen sakkorangaistus.[[84]](#footnote-84)

Venäjälle palaavien kutsuntaikäisten miesten tilanne

Uutissivusto Vjorstkan haastatteleman Conscript School -ihmisoikeusjärjestön juristi Timofei Vaskinin mukaan yhä useammat järjestön saamat yhteydenotot tulevat miehiltä, jotka ovat lähteneet Venäjältä sodan alkamisen jälkeen ja haluavat palata maahan. Hänen mukaansa kyse on henkilöistä, jotka aikovat tulla vierailulle sekä henkilöistä, jotka haluavat jäädä Venäjälle pysyvämmin. Kyseiset henkilöt ovat huolissaan siitä, että voivatko sotilasviranomaiset pakottaa henkilön rekisteröitymään armeijaan, voidaanko kutsuntaikäisiä pidättää rajalla ja lähettää heti armeijaan, ja mikä vaara uhkaa 17-vuotiaita nuoria heidän palatessaan Venäjälle. Vaskinin mukaan henkilöä ei pidätetä rajalla, jos häntä vastaan ei ole nostettu rikossyytettä. Vaskin arvioi, ettei maahan palaaminen ole riski ”tavalliselle kuolevaiselle”. Hän arvioi maaliskuussa 2025, että henkilö voi palata maahan ja oleskella Venäjällä, eikä häntä automaattisesti lisätä sotilasrekisteriin. Tämä koskee suurten kaupunkien ulkopuolisia alueita. Moskovassa henkilö voidaan teoriassa rekisteröidä automaattisesti. Lisäksi riski on pienempi, jos henkilö palaa maahan maitse, sillä lentokentillä on yleensä nykyaikaisemmat järjestelmät verrattuna maarajoilla sijaitseviin rajanylityspaikkoihin. Vaskinin mukaan kaikkein pienimmässä riskissä ovat Venäjän suurten kaupunkien ulkopuolisille alueille palaavat, kun taas suurimmassa riskissä ovat Moskovaan palaajat. Tämä johtuu sähköisen sotilasrekisterin testikäytöstä sekä Moskovan kutsuntoihin osallistuviin kohdistuvista, muita alueita vakavammista pakkokeinoista.[[85]](#footnote-85)

The Moscow Times-uutissivusto uutisoi heinäkuussa 2025 kutsuntaikäisten maasta poistumisen on vaikeutuneen, sillä Venäjän viranomaiset ovat tehostaneet toimiaan estääkseen kutsunnan piirissä olevien miesten poistumisen maasta myöntämällä turvallisuuspalveluille suoran pääsyn asevoimien värväystietoihin. Näissä tiedoissa on myös sähköisiä kutsuntakirjeitä koskevia tietoja. The Moscow Times siteeraa Venäjän hallintoa lähellä olevaa uutispalvelua, jonka mukaan kutsunnan piiriin kuuluvat miehet joutuvat nyt entistä tarkempaan tarkasteluun lentokentillä ja maarajanylityspaikoilla. Viranomaiset voivat tarkistaa, ovatko matkustajat saaneet kutsua varusmiespalvelukseen, ja jos sellainen on kirjattu järjestelmään, henkilön maasta poistuminen estetään.[[86]](#footnote-86)

Venäjän kansainvälisiltä rajanylityspaikoilta kansalaisten, pääosin palvelusikäisten miesten rajanylityskokemuksia jakavalla Pogranitšnyj Kontrol -nimisellä (ven. Пограничный Контроль) Telegram-kanavalla käyttäjät jakavat kokemuksiaan Venäjän ulkorajan ylityksestä. Huomioitavaa on, että Telegram-kanavalla esitettyjen julkaisujen tekijästä, tekijän henkilöllisyydestä tai julkaisun todenperäisyydestä ei voida varmistua.

Telegram-kanavalla alkusyksystä 2025 tehtyjen julkaisujen perusteella Venäjän ulkorajan on ylittänyt useita palvelusikäisiä miehiä ongelmitta. Useimmiten julkaisija ilmoittaa, ettei hän ole suorittanut varusmiespalvelusta. Osalla julkaisijoista on sotilaspassi, osalla ei. Monet palvelusikäiset miehet mainitsevat joutuneensa rajamuodollisuuksissa erilliseen huoneeseen odottelemaan, ja osalta on kysytty muun muassa ulkomaanmatkan tarkoitusta, mutta osa on mennyt rajamuodollisuudet läpi ja poistunut maasta ilman mitään viranomaisten esittämiä lisäkysymyksiä.[[87]](#footnote-87) Syyskuussa 2025 Moskovan kansainväliseltä lentokentältä Turkkiin matkalla olleen miehen maasta lähtö estettiin, koska mies ei ollut noudattanut kutsua saapua sotilaskomissariaattiin.[[88]](#footnote-88) Venäjältä vuodesta 2022 lähtien poissa ollut mies saapui Georgiasta Venäjälle ongelmitta Moskovan kautta lentäen. Miehellä ei ole sotilaspassia eikä hän ole palvellut armeijassa. Hän ei ole saanut tietoa, että hänet olisi lisätty yhtenäiseen sähköiseen sotilasrekisteriin. Hänet on aiemmin poistettu sotilasrekisteristä ulkomailla opiskelun vuoksi.[[89]](#footnote-89) Eräs palvelusikäinen mies saapui vierailulle Venäjälle ensimmäistä kertaa kolmeen vuoteen ja poistui maasta moskovalaisen lentokentän kautta ongelmitta. Mies kertoo saaneensa ilmoituksen sotilasrekisteriin lisäämisestä. Toinen palvelusikäinen mies kertoo lentäneensä ongelmitta Novosibirskista Armeniaan ilman paluulippua. Mies kertoo aiemmin allekirjoittaneensa kutsun saapua sotilaskomissariaattiin, mutta hän ei koskaan sinne mennyt. Varusmieskutsuntojen päätyttyä hän matkusti pois maasta.[[90]](#footnote-90) Eräs sotilasrekisteriin lisäämisestä vastikään tiedon saanut mies kehottaa lentämään Valko-Venäjän kautta, kuten hän itse teki, mikäli Venäjän lentokenttien käyttäminen mietityttää.[[91]](#footnote-91) Ulkomailla syksystä 2022 lähtien asunut, Turkista Sotšiin lentäen matkustanut mies kertoi saaneensa vain tunti maahan saapumisen jälkeen ilmoituksen valtionhallinnon Gosuslugi-palveluun, että hänet on lisätty sotilasrekisteriin.[[92]](#footnote-92)

# Yrittävätkö viranomaiset tavoittaa reserviläisiä tai muita liikekannallepanoa koskevan kutsukirjeen saaneita henkilöitä, mikäli he ovat laiminlyöneet kutsun asettamat velvollisuudet?

Julkisesti saatavilla olevista lähteistä ei löydy tietoa siitä, että liikekannallepanoa koskevia kutsukirjeitä lähetettäisiin tällä hetkellä. Lähteistä ei löydy myöskään tietoa siitä, että viranomaiset olisivat yrittäneet vuoden 2025 aikana tavoitella niitä henkilöitä, jotka jättivät noudattamatta syksyllä 2022 tai sen jälkeen vastaanottamaansa liikekannallepanoa koskevan sotilaskomissariaatin kutsukirjettä.

Novaja Gazeta Jevropa -uutissivuston syyskuussa 2025 julkaisemassa uutisartikkelissa kerrataan Venäjän silloisen puolustusministerin todenneen lokakuussa 2022 liikekannallepanotoimien päättyneen. Siitä huolimatta liikekannallepanon päättymisestä ei ole annettu virallista ilmoitusta. Ihmisoikeusaktivistien mukaan pakkovärväys sotaan on muuttanut muotoaan siten, että liikekannallepanoa koskevien kutsukirjeiden sijaan ihmisiä pakotetaan allekirjoittamaan sotilassopimuksia käyttämällä painostusta ja erehdyttämistä.[[93]](#footnote-93)

Marraskuussa 2022 Venäjän puolustusministeriö ilmoitti, että se oli saavuttanut tavoitteensa kutsuttuaan 300 000 miestä palvelukseen. Conscript School -ihmisoikeusjärjestön juristi Timofei Vaskin kertoi Novaja Gazetan syyskuun 2025 julkaisun mukaan, että ihmisoikeusjärjestön tiedossa ei ole yhtäkään marraskuun 2022 jälkeen raportoitua tapausta, virallista asiakirjaa tai todistetta tilanteesta, joka viittaisi värväyksen jatkumiseen liikekannallepanon nojalla. Myös ”Kansalainen. Armeija. Oikeus” -ihmisoikeusjärjestön edustaja Sergei Krivenko toteaa, että marraskuun 2022 jälkeen ihmisoikeusaktivistien tiedossa ei ole tapauksia, joissa henkilö olisi kutsuttu palvelukseen nimenomaan liikekannallepanoon vedoten.[[94]](#footnote-94)

# Onko liikekannallepanoa vältteleviä henkilöitä vastaan kohdistettu sanktioita tai avattu rikosasioita? Kuinka paljon rikosasioita on avattu ja minkälaisia sanktioita on määrätty?

Julkisesti saatavilla olevista lähteistä ei löydy mainintoja siitä, että syksyllä 2022 toteutetun liikekannallepanon nojalla toimitettuja kutsukirjeitä saaneisiin henkilöihin olisi kohdistettu sanktioita, tai että heitä vastaan olisi nostettu rikossyytteitä vuonna 2025.

# Onko raportoitu tilanteista, joissa Venäjän kansalaisuuden saanut henkilö on menettänyt Venäjän kansalaisuuden liikekannallepanon välttelyn vuoksi?

**Kansalaisuuden menetys**

Radio Free Europe / Radio Liberty mediaorganisaatioon kuuluvan Radio Svoboda (ven. Радио Свобода) -uutissivuston mukaan Venäjän valtionduuman aluepolitiikan ja paikallisen itsehallinnon valiokunnan varapuheenjohtaja Mihail Matvejev oli ilmoittanut Telegramissa elokuussa 2023 laatimastaan lakiesityksestä, jonka mukaan lain määräämässä ajassa rekisteröitymättä jättäminen asepalvelukseen Venäjän kansalaisuuden saamisen jälkeen, sekä asepalveluksen ja liikekannallepanon välttely, olisivat perusteita Venäjän kansalaisuuden menettämiselle.[[95]](#footnote-95) Lakiesityksen mahdollisesta etenemisestä käsittelyyn ei ole löydettävissä tietoa. Käytettävissä olevassa lähdeaineistossa ei ole myöskään tietoa tapauksista, joissa Venäjän kansalaisuus olisi mitätöity liikekannallepanon välttelyn vuoksi. Lähdeaineistosta löytyy kuitenkin tietoa tapauksista, joissa henkilön Venäjän kansalaisuus on mitätöity sen jälkeen, kun henkilö on jättänyt rekisteröitymättä yleiseen sotilasrekisteriin lain velvoittamassa määräajassa.[[96]](#footnote-96) Lisäksi joitain henkilöitä on painostettu sopimussotilaiksi Venäjän kansalaisuuden menettämisen uhalla.[[97]](#footnote-97)

Elokuussa 2024 voimaan astuneen lain[[98]](#footnote-98) mukaan henkilö voi menettää hänelle myönnetyn Venäjän kansalaisuuden, jos hän kieltäytyy vannomasta sotilasvalaa tai rekisteröitymästä yleiseen sotilasrekisteriin. Lakia ei sovelleta henkilöihin, jotka ovat saaneet Venäjän kansalaisuuden syntymän perusteella.[[99]](#footnote-99) OVD-Infon (ven. ОВД-Инфо) mukaan Venäjän passin saaneet ulkomaalaiset ovat haavoittuvassa asemassa.[[100]](#footnote-100) 39-vuotiaan Armeniasta kotoisin olevan miehen Venäjän kansalaisuus mitätöitiin ja hänet määrättiin poistumaan Venäjältä karkotuksen uhalla, koska hän kieltäytyi ilmoittautumasta asepalvelukseen.[[101]](#footnote-101) Mies oli saapunut Armeniasta Venäjälle tammikuussa 2023 ja saanut sen jälkeen Venäjän kansalaisuuden. Lain mukaan hänen olisi pitänyt rekisteröityä yleiseen sotilasrekisteriin kahden viikon sisällä.[[102]](#footnote-102) Krasnojarskin paikallisuutissivusto kertoi syyskuussa 2024 alueellisen sisäministeriön ilmoittaneen Uzbekistanista kotoisin olevan miehen menettäneen Venäjän kansalaisuuden kieltäydyttyään suorittamasta asepalvelusta. Miehen kerrotaan ostaneen Venäjän kansalaisuuden vuonna 2018. Uutissivuston mukaan mies oli vältellyt varusmieskutsuntoja kuuden vuoden ajan. Kun mies ei suostunut suorittamaan asepalvelusta eikä vaihtoehtoista kansalaispalvelusta, häntä vastaan nostettiin syyte asevelvollisuuden välttelystä rikoslain 328 §:n 1. momentin nojalla. Hänet tuomittiin 60 000 ruplan suuruiseen (noin 600 euroa) sakkorangaistukseen toukokuussa 2024. Kesällä 2024 pakollista asepalvelusta koskevaan lakiin tulleen muutoksen myötä miehen Venäjän kansalaisuus ja passi mitätöitiin. Hänet karkotettiin Venäjältä maahanmuuttoviranomaisten päätöksellä.[[103]](#footnote-103)

Vjorstka-uutissivuston mukaan Venäjän asevoimien joukoissa Ukrainassa taistelee kymmeniätuhansia Keski-Aasiasta kotoisin olevia henkilöitä. Heistä osalla on Venäjän kansalaisuus.[[104]](#footnote-104) ”Haluan elää” -hankkeen tietojen mukaan Ukrainassa taistelee vähintään 2 439 Uzbekistanin, 1 926 Tadžikistanin, 1 432 Kazakstanin, 843 Kirgisistanin ja 360 Turkmenistanin kansalaista. Hanke kertoo saaneensa tiedot venäläisiltä sotilailta, jotka eivät tue Venäjän hallintoa.[[105]](#footnote-105) Uzbekistanilainen UPL.uz-uutissivusto raportoi toukokuussa 2025 Venäjän tutkintakomitean johtajan Aleksandr Bastrykinin kertoneen, että Venäjän kansalaisuuden saaneita, Tadžikistanista, Uzbekistanista ja Kirgisistanista kotoisin olevia henkilöitä on sotatoimialueella vähintään 20 000. Bastrykinin mukaan viranomaiset järjestävät säännöllisesti ratsioita tunnistaakseen Venäjän kansalaisuuden saaneet maahanmuuttajat, jotka eivät ole rekisteröityneet yleiseen sotilasrekisteriin. Bastrykinin mukaan viranomaiset ovat ”löytäneet” edellisinä vuosina 80 000 rekisteröintiä vältellyttä henkilöä, joista 20 000 on jo lähetetty sotatoimialueelle.[[106]](#footnote-106)

Ratsiat

OVD-Info-sivuston mukaan turvallisuusviranomaiset ovat tehneet ratsioita muun muassa moskeijoihin, asuntoloihin, rakennustyömaille ja toreille tarkoituksenaan värvätä maahanmuuttajia sopimussotilaiksi.[[107]](#footnote-107) RadioFreeEurope / Radio Liberty -mediaorganisaatioon kuuluva Sibir.Realii (ven. Сибирь.Реалии) raportoi toukokuussa 2025, että Krasnojarskissa viranomaisten maahanmuuttajiin muun muassa toreilla ja rakennustyömailla kohdistamissa ratsioissa pidätettiin yli 350 entisen Neuvostoliiton alueen maista kotoisin olevaa henkilöä. Pidätetyistä 70 henkilöä vietiin välittömästi sotilaskomissariaattiin. Sotilaskomissariaateissa viranomaiset ovat painostaneet henkilöitä sopimussotilaiksi muun muassa uhkailemalla heitä Venäjän kansalaisuuden menettämisellä. Ratsioiden yhteydessä viranomaisten on raportoitu pahoinpidelleen ihmisiä muun muassa etälamauttimilla.[[108]](#footnote-108) Maahan muuttaneisiin kohdistuneita ratsioita on tehty myös Krasnodarin aluepiirissä sekä Moskovan ja Saratovin alueilla. Vjorstka-uutissivuston haastatteleman nimettömän ihmisoikeusaktivistin mukaan sotatoimialueelle lähtemisestä kieltäytyviä uhkaillaan Venäjän kansalaisuuden mitätöinnillä sekä henkilölle itselleen ja hänen perheenjäsenilleen langetettavalla elinikäisellä maahantulokiellolla. Henkilöitä uhataan myös vangitsemisella, ekstremistiseksi toimijaksi julistamisella sekä omaisuuden takavarikoimisella. Jos henkilöllä on taloudellisesti varaa, hän voi ”ostaa itsensä vapaaksi”. Aktivistin mukaan karkotusuhan alla olevilta pyydetään 50 000–100 000 ruplaa (noin 500–1000 euroa), jotta he vapautuisivat karkotuksen uhasta. Jos henkilö on jo allekirjoittanut sotilassopimuksen, voi perittävä summa nousta 150 000–200 000 ruplaan (noin 1 500 – 2 000 euroa).[[109]](#footnote-109)

OVD-Infon tietojen mukaan huhtikuuhun 2025 mennessä Venäjän kansalaisuus on mitätöity yhteensä 64 henkilöltä sen vuoksi, että he eivät olleet rekisteröityneet yleiseen sotilasrekisteriin määräajassa. Ihmisoikeusaktivistien mukaan Venäjän kansalaisuuden saaneet henkilöt eivät ole riittävän tietoisia vaihtoehtoisen kansalaispalveluksen mahdollisuudesta sekä oikeudestaan lykätä ja vapautua asepalveluksesta terveydellisistä syistä. Sotilaskomissariaattien työntekijät käyttävät heidän tietämättömyyttään hyväksi, ja lähettävät henkilöitä asepalvelukseen heti, kun heidät on lisätty yleiseen sotilasrekisteriin.[[110]](#footnote-110)

Call to Conscience -järjestön edustaja kertoo järjestön saavan yhteydenottoja Keski-Aasiasta kotoisin olevilta henkilöiltä, joilla on Venäjän kansalaisuus. Yleensä yhteydenottoja tulee muutamia kuukaudessa: vuoden 2025 huhtikuussa – 11, toukokuussa – 4, kesäkuussa – 8 ja heinäkuussa – 3. Useimmiten yhteydenotto koskee Venäjän kansalaisuuden mitätöinnin pelkoa, sillä kyseiset henkilöt eivät ole rekisteröityneet yleiseen sotilasrekisteriin. Järjestön edustajan lausunnon mukaan tiedossa on valtava määrä henkilöitä, joille on annettu vaihtoehdoksi joko sotilassopimuksen allekirjoittaminen tai Venäjän kansalaisuuden mitätöiminen. Järjestö neuvoo tässä tapauksessa kieltäytymään sopimuksesta ja valittamaan kansalaisuuden mitätöinnistä oikeusteitse.[[111]](#footnote-111)

## Lähteet

74.ru

12.5.2025. *«Сына отправили в приграничный регион». В военной прокуратуре отреагировали на жалобу матери срочника из Челябинска.* <https://74.ru/text/world/2025/05/12/75445799/> (käyty 9.9.2025).

2.5.2025. *«Он был морально сломлен». Семья челябинского срочника просит СК и прокуратуру проверить законность его контракта.* <https://74.ru/text/world/2025/05/02/75399413/> (käyty 9.9.2025).

4.3.2025. *Контракты заключены против воли? В прокуратуре ответили на жалобы срочников из Чебаркуля*. <https://74.ru/text/world/2025/03/04/75173582/> (käyty 1.9.2025).

7 канал Красноярск [7 Kanal Krasnojarsk]

30.9.2024. *В Красноярске у очередного мигранта забрали гражданство за отказ встать на воинский учет*. <https://trk7.ru/news/171220.html> (käyty 16.9.2025).

13.9.2024. *Мигранта лишили гражданства РФ за уклонение от военной службы.* <https://trk7.ru/news/170837.html> (käyty 17.9.2025).

ISW (Institute for Study of War) 24.7.2025. *Russian Offensive Campaign Assessment, July 24, 2025.* <https://www.understandingwar.org/backgrounder/russian-offensive-campaign-assessment-july-24-2025> (käyty 2.9.2025).

Meduza 1.4.2025. *В России начался весенний призыв. Не забывайте: срочная служба сегодня сопряжена с риском отправки на войну На каких основаниях можно избежать призыва?* <https://meduza.io/feature/2025/04/01/v-rossii-nachalsya-vesenniy-prizyv-ne-zabyvayte-srochnaya-sluzhba-segodnya-sopryazhena-s-riskom-otpravki-na-voynu> (käyty 25.8.2025).

Migrationsverket 3/2025. *Russia – Conscription*. <https://us.dk/media/fixlsvgr/report-march-2025-conscription-in-russia.pdf> (käyty 3.9.2025).

The Moscow Times

23.7.2025. *Russia Tightens Border Controls on Conscripted Men With Expanded FSB Powers – Reports*. <https://www.themoscowtimes.com/2025/07/23/russia-tightens-border-controls-on-draft-age-men-with-expanded-fsb-powers-a89931> (käyty 9.9.2025).

30.6.2025. *Russia Moves to Limit Exemptions for Military Conscripts.* <https://www.themoscowtimes.com/2025/06/30/russia-moves-to-limit-exemptions-for-military-conscripts-a89611/pdf> (käyty 27.8.2025).

23.5.2025. *In Russia’s Sakha, a Fallen Conscript’s Family Searches for Justice on the State’s Terms*. <https://www.themoscowtimes.com/2025/05/23/in-russias-sakha-a-fallen-conscripts-family-searches-for-justice-on-the-states-terms-a89195> (käyty 27.8.2025).

2.4.2025. *So You’ve Been Drafted Into the Russian Army. What Does That Mean?* <https://www.themoscowtimes.com/2025/04/02/so-youve-been-drafted-into-the-russian-army-what-does-that-mean-a88569> (käyty 4.9.2025).

MSK1.RU 30.3.2025. *В фитнес-клуб на юго-востоке Москвы*… [Telegram]. <https://t.me/msk1_news/71454> (käyty 3.9.2025).

Pulsepen 10.4.2024. *Что такое мясные штурмы?* <https://pulsepen.ru/chto-takoe-myasnye-shturmy/> (käyty 5.9.2025).

RFE/RL (Radio Free Europe / Radio Liberty) 19.3.2025. *Putin's Broken Promise: Young Russian Conscripts Dying In Ukraine Invasion*. <https://www.rferl.org/a/russian-conscripts-youth-dying-ukraine-putin/33351828.html> (käyty 4.9.2025).

Statista 3/2025. *Number of military conscripts in Russia from 2012 to 2025, by draft.* <https://www.statista.com/statistics/1334431/russia-number-of-conscripts/> (käyty 27.8.2025).

UPL.uz 22.5.2025. *20 тысяч мигрантов из Центральной Азии участвуют в войне с Украиной.* <https://upl.uz/policy/52108-news.html> (käyty 18.9.2025).

Ura.ru 31.8.2025. *В России приняли закон о круглогодичном призыве: правила военной службы в 2025 году*. <https://ura.news/news/1052880849> (käyty 3.9.2025).

\*\*\*

7х7 Горизонтальная Россия [Gorizontalnaja Rossija] 28.7.2025. *Власти пермских Березников ввели*…[Telegram]. <https://t.me/horizontal_russia/48214> (käyty 8.9.2025).

Вёрстка [Vjorstka]

15.9.2025. *В России поддержали ужесточение наказаний за дезертирство и неисполнение приказа в боевых условиях*. <https://verstka.media/v-rossii-podderzhali-uzhestochenie-nakazanij-za-dezertirstvo-i-neispolnenie-prikaza-v-boevyh-usloviyah> (käyty 23.9.2025).

13.8.2025. *После «полного освобождения» Курской области в регионе погибли как минимум пять российских срочников*. <https://verstka.media/posle-polnogo-osvobozhdeniya-kurskoj-oblasti-v-regione-pogibli-kak-minimum-pyat-rossijskih-srochnikov> (käyty 4.9.2025).

1.8.2025. *«Подкинем, посадим, объявим экстремистом»: как выходцы из Центральной Азии попадают на войну и с чем сталкиваются на фронте.* <https://verstka.media/kak-vyhodczy-iz-czentralnoi-azii-popadayut-na-voinu-i-s-chem-stalkivayutsya-na-fronte> (käyty 3.9.2025).

26.6.2025. *«Вас убьют, других пришлют». Как срочников принуждают подписывать контракты.* <https://verstka.media/kak-srochnikov-prinuzhdayut-podpisyvat-kontrakty> (käyty 5.9.2025).

27.5.2025. *«Какого ребёнка им отдали, этому гадкому государству, и какого нам вернули». История срочника, погибшего в части на границе с Украиной.* <https://verstka.media/istoriya-srochnika-pogibshego-v-chasti-na-granicze-s-ukrainoi> (käyty 4.9.2025).

1.4.2025. *Путин объявил о наборе в армию 160 тысяч человек: это самый массовый призыв за 14 лет*. <https://verstka.media/putin-obyavil-o-prizyve-v-armiyu-160-tysyach-srochnikov-eto-samyj-massovyj-prizyv-za-14-let> (käyty 4.9.2025).

31.3.2025. *Весенний призыв 2025: электронные повестки, новый список болезней и отправка в части круглый год*. <https://verstka.media/vesennij-prizyv-2025-elektronnye-povestki-novyj-spisok-boleznej-i-otpravka-v-chasti-kruglyj-god> (käyty 2.9.2025).

Вот Так [Vot Tak] 17.4.2025. *Срочники, которые не уйдут на дембель. На войне в Украине погибли 217 российских солдат-призывников*. <https://vot-tak.tv/86219847/pogibszie-sroczniki> (käyty 27.8.2025).

Газета.ру [Gazeta.ru] 30.8.2025. *Изменились правила призыва в армию. Косить станет сложнее и дольше*. <https://www.gazeta.ru/army/2025/08/30/21615902.shtml?updated> (käyty 2.9.2025).

Кавказ.Реалии [Kavkaz.Realii] 9.6.2025*. "Людей хватают и грузят". Массовые рейды на призывников в Дагестане и Чечне.* <https://www.kavkazr.com/a/lyudey-hvatayut-i-gruzyat-massovye-reydy-na-prizyvnikov-v-dagestane-i-chechne/33434174.html> (käyty 9.6.2025).

Медиазона [Mediazona] 23.4.2025. Силовики устроили облаву в фитнес-клубе «Комета»… [Telegram]. <https://t.me/mediazzzona/20950> (käyty 3.9.2025).

Михаил Матвеев коммент [Mihail Matvejev komment] 26.8.2023. *Законопроект о лишении приобретённого*…[Telegram]. <https://t.me/matveevkomment/5656> (käyty 23.9.2025).

Можем объяснить [Možem objasnit]1.4.2025*. «В первую очередь будут ловить тех,..* [Telegram]. <https://t.me/mozhemobyasnit/20286> (käyty 4.9.2025).

Настоящее время [Nastojaštšeje vremja] 13.6.2025. *"Чтобы оказаться в зоне боев, не обязательно подписывать контракт". Какие опасности грозят российским срочникам во время текущего призыва.* <https://www.currenttime.tv/a/opasnosti-rossiyskim-srochnikam-vo-vremya-prizyva/33439957.html> (käyty 8.9.2025).

Новая Газета Европа [Novaja Gazeta Jevropa]

21.9.2025. *Три года назад началась мобилизация.* <https://novayagazeta.eu/articles/2025/09/21/tri-goda-nazad-nachalas-mobilizatsiia> (käyty 24.9.2025).

2.5.2025. *В Чебаркульском гарнизоне срочников снова принуждают подписывать контракт.* <https://novayagazeta.eu/articles/2025/05/02/v-chebarkulskom-garnizone-srochnikov-snova-prinuzhdaiut-podpisyvat-kontrakt> (käyty 9.9.2025).

Пограничный Контроль [Pogranitšnyj Kontrol]

2025. [Telegram]. <https://t.me/s/pogranichnyi_control> (käyty 12.9.2025).

11.9.2025. *М28, не служил, 8 сентября...* [Telegram]. <https://t.me/pogranichnyi_control/3847> (käyty 12.9.2025).

2.9.2025. *М24. Не был в РФ с 22го года...* [Telegram]. <https://t.me/pogranichnyi_control/3844> (käyty 12.9.2025).

24.8.2025. *М28, есть военник с категорией Б...* [Telegram]. <https://t.me/pogranichnyi_control/3838>  (käyty 12.9.2025).

18.8.2025. *Не служил, повесток не получал...* [Telegram].  <https://t.me/pogranichnyi_control/3830> (käyty 12.9.2025).

10.8.2025. *Заработал Реестр повесток*…[Telegram]. <https://t.me/pogranichnyi_control/3819> (käyty 12.9.2025).

26.7.2025. *М, 35 лет, не служил…* [Telegram].  <https://t.me/pogranichnyi_control/3807> (käyty 12.9.2025).

ОВД-Инфо [OVD-Info] 16.4.2025. *Облавы, политические дела и нарушение процедур. Как призыв стал инструментом репрессий*. <https://data.ovd.info/prizyv#1-1> (käyty 16.9.2025).

Официальное опубликование правовых актов [Ofitsialnoe opyblikovanije pravovyh aktov] 8.8.2024. Федеральный закон от 08.08.2024 № 281-ФЗ

*"О внесении изменений в статью 4 Федерального закона "О воинской обязанности и военной службе" и статью 22 Федерального закона "О гражданстве Российской Федерации"*. <http://publication.pravo.gov.ru/document/0001202408080100?index=1> (käyty 16.9.2025).

Радио Азаттык [Radio Azattyk] 4.8.2025. *Заключенные, мигранты и жители отдаленных регионов: кого и как в России вынуждают идти на войну*. <https://rus.azattyq.org/a/zaklyuchennye-migranty-i-zhiteli-otdalennyh-regionov-kogo-i-kak-vynuzhdayut-idti-na-voynu/33492784.html> (käyty 8.9.2025).

Радио Свобода (26.8.2023). *В Госдуму внесут законопроект о лишении уклонистов приобретенного гражданства*. <https://www.svoboda.org/a/v-gosdumu-vnesut-zakonoproekt-o-lishenii-uklonistov-priobretennogo-grazhdanstva-/32566092.html> (käyty 23.9.2025).

Север.Реалии [Sever.Realii] 22.4.2025. *"Не ожидал, что будет такая жесть". Массовые незаконные облавы на призывников*. <https://www.severreal.org/a/ne-ozhidal-chto-budet-takaya-zhest-massovye-nezakonnye-oblavy-na-prizyvnikov/33392665.html> (käyty 3.9.2025).

Сибирь.Реалии 27.5.2025. *"Используют пытки". Как российская армия набирает "добровольцев" среди мигрантов*. <https://www.sibreal.org/a/ispolzuyut-pytki-kak-rossiyskaya-armiya-nabiraet-dobrovoltsev-sredi-migrantov/33414259.html> (käyty 22.9.2025).

ТАСС [TASS] 29.6.2025. *В России установлены новые цели по снижению числа не годных к военной службе*. <https://tass.ru/obschestvo/24383379> (käyty 27.8.2025).

Школа призывника [Škola prizyvnika] 2025. *От военкомата то воинских частей. Доклад о ситуации с призывом и срочной слыжбой весной-летом 2025 года.* s.16–18. <https://drive.google.com/file/d/1gmpa_fSzCEXgaz8ncIJxBH_XFpMzzmeC/view?pli=1> (käyty 8.9.2025).

Юрфак [Jurfak] 25.7.2025. *Военное право*. <https://www.jurfac.online/ru/chto-takoe-gauptvahta/> (käyty 8.9.2025).

Tietoja vastauksesta

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

Information on the response

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. Maahanmuuttoviraston maatietopalvelu 5.3.2025. [↑](#footnote-ref-1)
2. Maahanmuuttoviraston maatietopalvelu 22.8.2024. [↑](#footnote-ref-2)
3. Maahanmuuttoviraston maatietopalvelu 24.1.2024. [↑](#footnote-ref-3)
4. Maahanmuuttoviraston maatietopalvelu 4.1.2024. [↑](#footnote-ref-4)
5. Maahanmuuttoviraston maatietopalvelu 15.9.2023. [↑](#footnote-ref-5)
6. Maahanmuuttoviraston maatietopalvelu 13.6.2024. [↑](#footnote-ref-6)
7. Maahanmuuttoviraston maatietopalvelu 31.1.2023. [↑](#footnote-ref-7)
8. Maahanmuuttoviraston maatietopalvelu 30.11.2022. [↑](#footnote-ref-8)
9. Maahanmuuttoviraston maatietopalvelu 14.4.2022. [↑](#footnote-ref-9)
10. Вот Так 17.4.2025. Sivustolla on ”Haluan elää” -hankkeen koostama luettelo menehtyneistä varusmiehistä. Vot Tak -uutissivusto ei pystynyt täsmentämään kaikkien luettelossa olevien 217 henkilön kuolinsyytä. Luettelossa mainittujen 14 henkilön raportoitiin tehneen itsemurhan. [↑](#footnote-ref-10)
11. Вёрстка 13.8.2025. [↑](#footnote-ref-11)
12. Ibid. [↑](#footnote-ref-12)
13. Вёрстка 13.8.2025. [↑](#footnote-ref-13)
14. The Moscow Times 23.5.2025. [↑](#footnote-ref-14)
15. Вёрстка 27.5.2025. [↑](#footnote-ref-15)
16. Migrationsverket 3/2025, s.54. [↑](#footnote-ref-16)
17. Ibid. [↑](#footnote-ref-17)
18. Migrationsverket 3/2025, s.57. [↑](#footnote-ref-18)
19. Школа призывника 2025, s.16–18. [↑](#footnote-ref-19)
20. Ibid. [↑](#footnote-ref-20)
21. Gaubtvahta (ven. гауптвахта) tulee saksankielisestä termistä Hauptwache. Termillä viitataan armeijan yksikössä sijaitsevaan tilaan, joka on tarkoitettu kurinpitorikkomuksia tehneiden sotilaiden väliaikaiseen säilöönottoon. Se on eräänlainen armeijan vastine tutkintavankilalle, mutta sitä käytetään yksinomaan armeijassa palvelevien henkilöiden osalta. Kyseessä ei ole rikosoikeudellinen rangaistus, vaan kurinpidollinen seuraamus. (Юрфак 25.7.2025). [↑](#footnote-ref-21)
22. Школа призывника 2025, s.16–18. [↑](#footnote-ref-22)
23. Meduza 1.4.2025. [↑](#footnote-ref-23)
24. Вёрстка 26.6.2025. [↑](#footnote-ref-24)
25. RFE/RL 19.3.2025. [↑](#footnote-ref-25)
26. Вёрстка 26.6.2025. [↑](#footnote-ref-26)
27. Ibid. [↑](#footnote-ref-27)
28. Вёрстка 26.6.2025. [↑](#footnote-ref-28)
29. Ibid. [↑](#footnote-ref-29)
30. Можем объяснить 1.4.2025. [↑](#footnote-ref-30)
31. Вёрстка 26.6.2025. [↑](#footnote-ref-31)
32. Школа призывника 2025, s.16–18. [↑](#footnote-ref-32)
33. 7х7 Горизонтальная Россия 28.7.2025. [↑](#footnote-ref-33)
34. Школа призывника 2025, s.16–18. [↑](#footnote-ref-34)
35. Ibid. [↑](#footnote-ref-35)
36. Настоящее время 13.6.2025. [↑](#footnote-ref-36)
37. Вёрстка 26.6.2025. [↑](#footnote-ref-37)
38. Школа призывника 2025, s.16–18. [↑](#footnote-ref-38)
39. Новая Газета Европа 2.5.2025. [↑](#footnote-ref-39)
40. Радио Азаттык 4.8.2025. [↑](#footnote-ref-40)
41. Вёрстка 26.6.2025. [↑](#footnote-ref-41)
42. Вёрстка 26.6.2025. [↑](#footnote-ref-42)
43. Statista 3/2025. [↑](#footnote-ref-43)
44. Vuonna 2011 varusmiespalvelukseen kutsuttiin 203 000 henkilöä. Sen jälkeen aina vuoteen 2022 asti kutsuttavien varusmiesten määrä laski. Täysimittaisen hyökkäyssodan alettua keväällä 2022 varusmieskutsunnoissa palvelukseen kutsuttiin 134 500 ja syksyllä 120 000 miestä. Keväällä 2023 kutsuttiin 147 000 ja syksyllä 130 000 miestä. Vuonna 2024 vastaavat luvut olivat 150 000 ja 133 000 miestä (Вёрстка 1.4.2025). [↑](#footnote-ref-44)
45. Вёрстка 1.4.2025. [↑](#footnote-ref-45)
46. Ura.ru 31.8.2025. [↑](#footnote-ref-46)
47. Север.Реалии 22.4.2025. [↑](#footnote-ref-47)
48. MSK1.RU 30.3.2025; Медиазона 23.4.2025. [↑](#footnote-ref-48)
49. Север.Реалии 22.4.2025. [↑](#footnote-ref-49)
50. Вёрстка 31.3.2025. [↑](#footnote-ref-50)
51. Ibid. [↑](#footnote-ref-51)
52. Настоящее время 13.6.2025. [↑](#footnote-ref-52)
53. Кавказ.Реалии 9.6.2025. [↑](#footnote-ref-53)
54. ISW 24.7.2025. [↑](#footnote-ref-54)
55. Ibid. [↑](#footnote-ref-55)
56. Газета.ру 30.8.2025. [↑](#footnote-ref-56)
57. Вёрстка 31.3.2025. [↑](#footnote-ref-57)
58. Газета.ру 30.8.2025. [↑](#footnote-ref-58)
59. Вёрстка 15.9.2025. [↑](#footnote-ref-59)
60. The Moscow Times 30.6.2025. [↑](#footnote-ref-60)
61. ТАСС 29.6.2025. [↑](#footnote-ref-61)
62. The Moscow Times 30.6.2025. [↑](#footnote-ref-62)
63. Вёрстка 31.3.2025. [↑](#footnote-ref-63)
64. Газета.ру 30.8.2025. [↑](#footnote-ref-64)
65. Вёрстка 31.3.2025. [↑](#footnote-ref-65)
66. Ibid. [↑](#footnote-ref-66)
67. Пограничный Контроль 10.8.2025. [↑](#footnote-ref-67)
68. Ura.ru 31.8.2025. [↑](#footnote-ref-68)
69. Газета.ру 30.8.2025. [↑](#footnote-ref-69)
70. The Moscow Times 2.4.2025. [↑](#footnote-ref-70)
71. Газета.ру 30.8.2025. [↑](#footnote-ref-71)
72. Ura.ru 31.8.2025. [↑](#footnote-ref-72)
73. Maahanmuuttoviraston maatietopalvelu 22.8.2024, s. 8–9; Maahanmuuttoviraston maatietopalvelu 5.3.2025, s. 8–9. [↑](#footnote-ref-73)
74. Вёрстка 26.6.2025. [↑](#footnote-ref-74)
75. Migrationsverket 3/2025, s.57. [↑](#footnote-ref-75)
76. 74.ru 2.5.2025. [↑](#footnote-ref-76)
77. 74.ru 12.5.2025. [↑](#footnote-ref-77)
78. Вёрстка 26.6.2025. [↑](#footnote-ref-78)
79. Ibid. [↑](#footnote-ref-79)
80. Вёрстка 26.6.2025. [↑](#footnote-ref-80)
81. Вёрстка 26.6.2025; 74.ru 4.3.2025. [↑](#footnote-ref-81)
82. Вёрстка 26.6.2025. [↑](#footnote-ref-82)
83. Ibid. [↑](#footnote-ref-83)
84. Ura.ru 31.8.2025. [↑](#footnote-ref-84)
85. Вёрстка 31.3.2025. [↑](#footnote-ref-85)
86. The Moscow Times 23.7.2025. [↑](#footnote-ref-86)
87. Пограничный Контроль 2025. [↑](#footnote-ref-87)
88. Пограничный Контроль 11.9.2025. [↑](#footnote-ref-88)
89. Пограничный Контроль 2.9.2025. [↑](#footnote-ref-89)
90. Пограничный Контроль 24.8.2025. [↑](#footnote-ref-90)
91. Пограничный Контроль 18.8.2025. [↑](#footnote-ref-91)
92. Пограничный Контроль 26.7.2025. [↑](#footnote-ref-92)
93. Новая Газета Европа 21.9.2025. [↑](#footnote-ref-93)
94. Ibid. [↑](#footnote-ref-94)
95. Радио Свобода 26.8.2023; Михаил Матвеев 26.8.2023. [↑](#footnote-ref-95)
96. Esim. ОВД-Инфо 16.4.2025. [↑](#footnote-ref-96)
97. Сибирь.Реалии 27.5.2025. [↑](#footnote-ref-97)
98. Federaatiolain 4. § ja 22. § tehdyt muutokset (Официальное опубликование правовых актов 8.8.2024). [↑](#footnote-ref-98)
99. ОВД-Инфо 16.4.2025. [↑](#footnote-ref-99)
100. Ibid. [↑](#footnote-ref-100)
101. ОВД-Инфо 16.4.2025. [↑](#footnote-ref-101)
102. 7 канал Красноярск 30.9.2024. [↑](#footnote-ref-102)
103. 7 канал Красноярск 13.9.2024. [↑](#footnote-ref-103)
104. Вёрстка 1.8.2025. [↑](#footnote-ref-104)
105. Ibid. [↑](#footnote-ref-105)
106. UPL.uz 22.5.2025. [↑](#footnote-ref-106)
107. ОВД-Инфо 16.4.2025. [↑](#footnote-ref-107)
108. Сибирь.Реалии 27.5.2025. [↑](#footnote-ref-108)
109. Вёрстка 1.8.2025. [↑](#footnote-ref-109)
110. ОВД-Инфо 16.4.2025. [↑](#footnote-ref-110)
111. Вёрстка 1.8.2025. [↑](#footnote-ref-111)